Universis præsentes litteras inspecturis, frater B., humilis prior de Portis, et ejusdem loci conventus, Cartusiensis ordinis, salutem in Domino. Universitati vestræ notum facimus, quod cum discordia verteretur inter nos et priorem de Ynemont, Cluniacensis ordinis, super quibusdam terris quas dicebat dictus prior de Ynemont ad domum de Vulbenthe pertinere, e contrario nobis asserentibus, quod ad domum de Portis pertinere debebant; tandem ita convenimus ad invicem, quod dicta querela sive res de quibus discordia erat inter nos per medium partirentur, et partitione facta sive divisione ponerentur termini in quibus divideretur quælibet pars sive porcio unicuique domui assignata, ne posset in posterum super hoc inter dictas domos discordia suborriri. Quam compositionem, divisionem et terminorum positionem promittimus bona fide nos pro nobis et ordine nostro imperpetuum inviolabiliter servaturos. In cujus rei testimonium sigillum nostrum præsentibus litteris duximus apponendum. Actum anno Domini Mº CCº XXXº nono, die mercurii post translationem beati Benedicti.